Pengene giver børnene mulighed for at få et skolekøkken, hvor de kan lave sund mad.

Sund mad er alfa og omega for børnene på Julemærkehjemmet i Hobro, der hjælper overvægtige børn med at tabe sig og få sundere vaner. Derfor har det længe været en drøm for hjemmet at få sig et skolekøkken, hvor børnene sammen med de voksne kan lave mad sammen i inspirerende omgivelser. Dén drøm kom forleden et skridt tættere på, da DS Gruppen donerede 167.967,30 kroner til projektet. Det skriver Hobro Avis. I forbindelse med DS Gruppens 50 års jubilæum blev der til receptionen indsamlet 117.967,30 kroner - øremærket til Julemærkehjemmet. Beløbet har ledelsen i DS Gruppen efterfølgende forhøjet til 167.967,30 kroner. - Vi er meget taknemmelige og er nu et stort skridt nærmere vores drøm om at bygge et skolekøkken, et ”madværksted”, hvor både børn og deres familier vil få mulighed for at blive undervist og inspireret til sund madlavning, siger forstander Lise Claesson til Hobro Avis.